送陳糾任滿歸
作者：姚勉
朝代：宋

paragraphs: 江西道院春風裏，田里嘆愁聲不起。
黄堂太守政如神，館閣掾官清似水。
掾官皆清誰最優，寮中錄參陳太丘。
奮身原自科第出，不比刀筆庸常流。
生平妙得書中趣，默會欽哉恤刑句。
木天玉堂未肯遊，且爲黎黔了冤訴。
操心仁恕真崔公，湯瀋沐浴羣囚同。
雷轟電燭不留滯，狴犴昔滿今俱空。
歸巢羣鵲依庭木，春晝圜扉芳草綠。
政成來泛幕中蓮，吏案凝塵無訟牘。
幾年摧政冰霜嚴，生怕歡與愁俱添。
公揮椽筆議革弊，和氣靄靄生青帘。
感恩戴德殊未已，鳳詔飛來趣行李。
雲衢直上驟驊騮，一日追風千萬里。
昔公留此民如瘳，今公去此民如愁。
父老何嘗欲君去，州縣但恐難公留。
陳平他日宰天下，大志奇材見分社。
况公陰德似于公，寧不高車乘駟馬。
于公受報在子孫，天今報公及公身。
公身榮顯復子孫，造物豈負真賢人。
錦帆招颭鼕鼕鼓，愁聽數聲離岸櫓。
公還爲雨澤九州，多爲高安添滴雨。